Kuffa, Štefan, poslanec NR SR (2014-12-04):
Dobré ráno. Vážená pani podpredsedníčka a vážená pani predsedníčka, dovoľte mi, aby som predniesol spoločnú správu Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre financie a rozpočet o výsledku prerokovania návrhu rozpočtu Úradu pre dohľad nad zdravotnou starostlivosťou na roky 2015 až rok 2017 (tlač 1274a). Predseda Národnej rady Slovenskej republiky rozhodnutím č. 1777 z 20. októbra 2014 pridelil návrh rozpočtu Úradu pre dohľad nad zdravotnou starostlivosťou na roky 2015 – 2017 Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre zdravotníctvo na prerokovanie v termíne do 20. novembra 2014. Predseda Národnej rady Slovenskej republiky vo svojom rozhodnutí určil ako gestorský Výbor Národnej rady Slovenskej republiky pre zdravotníctvo s tým, že na základe rokovaní výborov predloží Národnej rade Slovenskej republiky správu výborov o priebehu a výsledkoch rokovania o návrhu rozpočtu Úradu pre dohľad nad zdravotnou starostlivosťou na roky 2015 – 2017 spolu s návrhom na uznesenie Národnej rady Slovenskej republiky. Návrh rozpočtu bol predložený v súlade so zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov. Priebeh a výsledky prerokovania. Výbor Národnej rady Slovenskej republiky pre financie a rozpočet prerokoval návrh rozpočtu Úradu pre dohľad nad zdravotnou starostlivosťou na roky 2015 – 2017 dňa 18. novembra 2014. Výbor svojím uznesením č. 127 vyjadril – Na zdravie! (reakcia na kýchnutie v sále) – súhlas s predloženým návrhom rozpočtu a odporučil Národnej rade Slovenskej republiky návrh rozpočtu Úradu pre dohľad nad zdravotnou starostlivosťou na roky 2015 – 2017 schváliť s tým, že príjmy na rok 2015 sa rozpočtujú vo výške 39 mil. 718-tisíc eur a výdavky vo výške 17 mil. 657-tisíc eur. Výbor Národnej rady Slovenskej republiky pre zdravotníctvo prerokoval návrh rozpočtu Úradu pre dohľad nad zdravotnou starostlivosťou na roky 2015 až 2017 dňa 18. novembra 2014. Výbor svojím uznesením č. 121 vyjadril súhlas s predloženým návrhom rozpočtu a odporučil Národnej rade Slovenskej republiky návrh rozpočtu Úradu pre dohľad nad zdravotnou starostlivosťou na roky 2015 až 2017 schváliť s tým, že príjmy na rok 2015 sa rozpočtujú vo výške 39 mil. 718-tisíc eur a výdavky vo výške 17 mil. 657-tisíc eur. Výbor Národnej rady Slovenskej republiky pre zdravotníctvo ako gestorský výbor rokoval dňa 18. novembra 2014. Výbor na základe stanovísk výborov odporúča Národnej rade Slovenskej republiky návrh rozpočtu Úradu pre dohľad nad zdravotnou starostlivosťou na roky 2015 až 2017 schváliť. Výbor Národnej rady pre zdravotníctvo odporučil Národnej rade Slovenskej republiky, aby návrh rozpočtu Úradu pre dohľad nad zdravotnou starostlivosťou na roky 2015 až 2017 odôvodnila na schôdzi Národnej rady Slovenskej republiky predsedníčka Úradu pre dohľad nad zdravotnou starostlivosťou Monika Pažinková, a poveril spoločného spravodajcu výborov Štefana Kuffu predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky. Výbor predkladá návrh uznesenia Národnej rady Slovenskej republiky, ktorý je súčasťou spoločnej správy – prepáčte, som taký zadychčaný – v Bratislave 18. novembra 2014. Prepáčte, tak som sa zadychčal pri tom čítaní, aj po schodoch, keď som behal, prepáčte. Návrh na uznesenie Národnej rady Slovenskej republiky zo dňa 4. decembra 2014 k návrhu rozpočtu Úradu pre dohľad nad zdravotnou starostlivosťou na roky 2015 až 2017, tlač 1274. Národná rada Slovenskej republiky schvaľuje rozpočet Úradu pre dohľad nad zdravotnou starostlivosťou na rok 2015 v štruktúre: Príjmy celkom 39 mil. 718-tisíc eur, z toho príjmové finančné operácie (zostatok finančných prostriedkov z predchádzajúcich rokov) 22 mil. 22-tisíc eur, nedaňové príjmy spolu (administratívne poplatky, príjmy z činnosti úradu, úroky) spolu 18-tis. eur, transfer zo štátneho rozpočtu 0 eur, transfery zo zdravotných poisťovní 16 mil. 881-tisíc eur. Výdavky celkom 17 mil. 657-tisíc eur. Celkový prebytok/schodok 22 mil. 61-tisíc eur. Prebytok/ schodok ESA´95 39-tisíc eur. Pani predsedajúca, skončil som.